復用前韻示內
作者：謝薖
朝代：宋

paragraphs: 嘗聞藁砧詞，破鏡喻月半。
爲期望夫還，頋影興婦嘆。
乃知同室處，一笑日可玩。
所悲孩抱中，聚沬何易散。
嘹然唯一雛，单棲若無伴。
撫枕中夜吁，不寐常達旦。
藜羮具一杯，日舉天隨案。
還勝在板屋，秪使心曲亂。
小鬟維槁項，聊可奉擲盥。
每觀績麻手，捷急真不緩。
娉婷或階楇，今古同一貫。
頗知食薇清，凛凛可立懦。
仍甘作詩窮，烏銀以喻炭。
行看春日暄，婦事勤繭館。
所求亦不奢，勿遣兒號暖。
布衾幸無恙，不换角枕粲。